b'\n_START_ARTICLE_\nEton College\n_START_PARAGRAPH_\nEton College (King\'s College of Our Lady of Eton) er en privatskole (engelsk: public school) i Eton, England. Den eksklusive skole er for drenge i alderen 13\xe2\x80\x9318\xc2\xa0\xc3\xa5r p\xc3\xa5 ungdoms- og videreg\xc3\xa5ende trin. _NEWLINE_Der er omkring 1.200 elever. Deres for\xc3\xa6ldre betaler en \xc3\xa5rlig afgift p\xc3\xa5 11.478 pund pr. semester (2014/2015), hvilke der er tre af, og Eton er dermed den sjettedyreste HMC kostskole i Storbritannien. Drengene har meget gode bo- og l\xc3\xa6reforhold. Som p\xc3\xa5 de fleste public schools har Eton et h\xc3\xb8jt karaktergennemsnit._NEWLINE_Skolen er kendt for sine tidligere elever, Old Etonians, og de gammeldags traditioner, som holdes i h\xc3\xa6vd. Det g\xc3\xa6lder skoleuniform, som best\xc3\xa5r af kjolejakke og smalstribede bukser. Den h\xc3\xb8je hat og stokken er ikke l\xc3\xa6ngere obligatoriske, men det er Etonflippen. P\xc3\xa5kl\xc3\xa6dningen blev brugt under s\xc3\xb8rgeperioden efter Georg III, men er l\xc3\xb8bende \xc3\xa6ndret. _NEWLINE_Elever p\xc3\xa5 Eton har opfundet en r\xc3\xa6kke slangudtryk, som har fundet vej videre ud i samfundet._NEWLINE_Eton College er popul\xc3\xa6r i kongefamilien, og 19 britiske statsministre har v\xc3\xa6ret elever der. Der er ogs\xc3\xa5 mange Old Etonians i det britiske forsvar.\n_START_SECTION_\nHistorie\n_START_PARAGRAPH_\nEton blev grundlagt af Henrik 6. i 1440. Form\xc3\xa5let var at give gratis uddannelse til 70 fattige studenter, som skulle studere videre ved King\'s College, Cambridge, grundlagt af samme konge \xc3\xa5ret efter. Omkring halvdelen af den f\xc3\xb8rste stab og den f\xc3\xb8rste rektor blev overf\xc3\xb8rt fra William af Wykehams Winchester College, som fungerede som model for Eton. _NEWLINE_Nicholas Udall, rektor fra 1534 til 1541, er kendt for at v\xc3\xa6re den f\xc3\xb8rste, der blev f\xc3\xa6ngslet for brud p\xc3\xa5 Buggery Act af 1533, en lov mod homoseksuel omgang._NEWLINE_I det 17. \xc3\xa5rhundrede holdt skolen op med udelukkende at v\xc3\xa6re for adelige studenter, og det blev popul\xc3\xa6rt, at rige familier sendte deres s\xc3\xb8nner dertil._NEWLINE_Hertugen af Wellington skal have sagt, at \xe2\x80\x9dslaget ved Waterloo blev vundet p\xc3\xa5 Etons idr\xc3\xa6tsbaner\xe2\x80\x9d. Det er dog tvivlsomt, om han virkelig sagde dette, for skolen havde hverken idr\xc3\xa6tsbaner eller organiserede idr\xc3\xa6tsaktiviteter, da han gik der i slutningen af 1700-tallet. Han var ikke en s\xc3\xa6rlig god elev (doven og dr\xc3\xb8mmende), men bes\xc3\xb8gte senere i livet skolen flere gange og var meget popul\xc3\xa6r blandt elever og stab.\n_START_SECTION_\nBer\xc3\xb8mmelse\n_START_PARAGRAPH_\nEton er blevet beskrevet som den mest ber\xc3\xb8mte offentlige skole i verden, og den er blevet refereret til som "oversygeplejersken for Englans statsm\xc3\xa6nd". Skolen er ogs\xc3\xa5 blev rangeret blandt Storbritanniens tre bedste skoler til at f\xc3\xa5 deres elever ind p\xc3\xa5 universiteterne i Oxford og Cambridge._NEWLINE_Eton har uddannet generationer af britiske og udenlandske aristokrater, og for f\xc3\xb8rste gang ogs\xc3\xa5 medlemmer af det britiske kongehus i direkte linje til arvef\xc3\xb8lgen: prins William og hans bror prins Harry, hvilket er i kontrast til den hidtidige tradition med at lade m\xc3\xa6nd blive uddannet p\xc3\xa5 marineskolen eller Gordonstoun, eller af hjemmel\xc3\xa6rere._NEWLINE_Good Schools Guide kaldte skolen for "nummer \xc3\xa9t blandt drengenes offentlige skoler" og tilf\xc3\xb8jede at "undervisningen og faciliteterne er uden sammenligning". Skolen er medlem af G20 Schools-gruppen._NEWLINE_Eton er i dag st\xc3\xb8rre end den har v\xc3\xa6ret under det meste af dens historie. I 1678 gik der 207 drenge p\xc3\xa5 skolen. I slutningen af 1700-tallet gik der omkring 300, mens der i dag g\xc3\xa5r over 1.300.\n_START_SECTION_\nAlumni\n_START_PARAGRAPH_\nTidligere studerende fra Eton kaldes "Old Etonians" ("Gamle Etonianere"), og det drejer sig om en lang r\xc3\xa6kke prominente, britiske personer. Dette inkluderer bl.a. nitten premierministre; Sir Robert Walpole, William Pitt den \xc3\xa6ldre, Arthur Wellesley, 1. hertug af Wellington, William Ewart Gladstone, Archibald Philip Primrose, 5. jarl af Rosebery, Arthur James Balfour, Anthony Eden, Harold Macmillan, Alec Douglas-Home og tidligere premierminister David Cameron._NEWLINE_Udover prins William og prins Henry har adskillige medlemmer af det engelske kongehus g\xc3\xa5et p\xc3\xa5 Eton, hvilket inkluderer Richard, hertug af Gloucester og hans s\xc3\xb8n Alexander Windsor, jarl af Ulster; prins Edward, hans \xc3\xa6ldste s\xc3\xb8n George Windsor, jarl af St Andrews og barnebarn Edward Windsor, lord Downpatrick og hans yngste s\xc3\xb8n Lord Nicholas Windsor; Prins Michael af Kent og hans s\xc3\xb8n Lord Frederick Windsor; James Ogilvy, s\xc3\xb8n af Alexandra, Lady Ogilvy og Angus Ogilvy, der ogs\xc3\xa5 selv gik p\xc3\xa5 Eton. Prins William af Gloucester (1942-1972) gik ligeledes p\xc3\xa5 Eton._NEWLINE_Den nuv\xc3\xa6rende udenrigsminister, Boris Johnson, blev uddannet p\xc3\xa5 Eton, og det samme blev Justin Welby, der er den nuv\xc3\xa6rende \xc3\xa6rkebiskop af Canterbury._NEWLINE_Andre gamle etonianere, der blev forfattere omfatter Henry Fielding, Thomas Gray, Horace Walpole, Aldous Huxley, Percy Bysshe Shelley, Robert Bridges, Gilbert Frankau, George Orwell, Anthony Powell, Cyril Connolly og Ian Fleming. _NEWLINE_Andre notable etonianere er videnskabsm\xc3\xa6ndene Robert Boyle, John Maynard Smith, J. B. S. Haldane, John Gurdon, der vandt Nobelprisen i medicin, Beau Brummell, \xc3\xb8konomerne John Maynard Keynes og Richard Layard, den polarforskeren Lawrence Oates, politikeren Alan Clark, entrepren\xc3\xb8r og Adeles partner Simon Konecki, cricketkommentator Henry Blofeld, eventyrererne Sir Ranulph Fiennes og Bear Grylls, komonisterne Thomas Arne, Peter Warlock og Hubert Parry, som skrev hymnen Jerusalem og kroningstemaet I was glad og musikerne Frank Turner og Humphrey Lyttelton samt mission\xc3\xa6ren William Charles Cotton._NEWLINE_Notable skuespillere er Eddie Redmayne, Damian Lewis, Christopher Cazenove, Dominic West, Jeremy Clyde, skuespiller og komiker Michael Bentine, Sebastian Armesto, Julian Ovenden, Henry Faber, Jeremy Brett, Hugh Laurie, Tom Hiddleston, Ian Ogilvy, John Standing, Harry Hadden-Paton, Moray Watson, Jeremy Child, Harry Lloyd og Patrick Macnee._NEWLINE_37 tidligere studerende har modtaget Victoria Cross, hvilket er det h\xc3\xb8jeste antal alumni for nogen skole.\n_START_SECTION_\nI popul\xc3\xa6rkultur\n_START_PARAGRAPH_\nEton er n\xc3\xa6vnt i Harry Potter og Hemmelighedernes Kammer som den kostskole som Justin Finch-Fletchley skulle g\xc3\xa5 p\xc3\xa5, inden han fik brev fra Hogwarts.'